
# Рөстәм Миңнеханов Леонид Смагинга “Татарстан Республикасы каршындагы казанышлары өчен” орденын тапшырды

*12.11.2012*Бүген ТР Президенты Рөстәм Миңнеханов хезмәт ветераны, күренекле инженер-геолог, Татарстан нефть сәнәгатененең башында торучыларның берсе Леонид Смагинга “Татарстан Республикасы каршындагы казанышлары өчен” орденын тапшырды. Аны шулай ук ТР Дәүләт Киңәшчесе Минтимер Шәймиев һәм ТР Дәүләт Советы рәисе Фәрит Мөхәммәтшин котлады.


Леонид Максимович Смагин – танылган дәүләт һәм хуҗалык эшлеклесе. 11 чакырылыш РСФСР Югары Советы депутаты. Хезмәт юлын Лениногорскида инженер-геолог буларак башлый, 1987 елда СССР Министрлар Советының кара һәм төсле металлургия буенча Дәүләт комитеты рәисе итеп билгеләнә.


23 октябрьдә, 80 яшьлек юбилее алдыннан, Леонид Смагин Татарстанның нефть һәм нефть химиясе сәнәгате үсешенә керткән зур өлеше, актив иҗтимагый-сәяси эшчәнлеге өчен ТР Президенты Указы нигезендә “Татарстан Республикасы каршындагы казанышлары өчен” ордены белән бүләкләнде. Бүген ТР Президенты дәүләт бүләген юбилярга тапшырды.

*ТР Президенты матбугат хезмәте*
Рөстәм Миңнеханов Леонид Смагинга “Татарстан Республикасы каршындагы казанышлары өчен” орденын тапшырды